Ettiene Pretorius het reggekry wat min Suid-Afrikaanse sakelui nog kon doen. Dié selferkende reeksentrepreneur en eiendomsontwikkelaar het verlede jaar ’n uitnodiging gekry om by sir Richard Branson op Necker-eiland te gaan kuier, as deel van ’n uitgelese groep entrepreneurs van oor die wêreld heen.“Met Branson gesels jy nie oor geld nie.
Dis allermins wat hy wil hoor. Vir hom gaan dit oor jou lewensdoel, oor of jy ’n verskil maak,” het Pretorius aan sy gehoor vertel op Kindersorg & Childline se jaarlikse sake-ontbyt in Bloemfontein. Pretorius glo hy is gebore met een doel voor oë – om sy passie vir besigheid te deel en die wêreld te beïnvloed.“Ek glo ’n entrepreneur is iemand wat sy lewensdoel ontdek het en sy talente inspan om ander mense te help, só eenvoudig is dit.”Dié 32-jarige entrepreneur het reeds as student in Potchefstroom sy eerste miljoen gemaak, as eiendomsontwikkelaar. Vandag deel hy sy tyd tussen sy sakebelange en sy passie om ander entrepreneurs te motiveer. Hy vertel watter waardevolle les hy as 10-jarige geleer het, toe hy geld in ’n piramideskema verloor het. Hy was selfs toe reeds ’n sakeman wat allerlei maniere gevind het om geld te verdien, onder meer deur vermaak aan die werkers op sy ouers se plaas naby Witrivier te verskaf.
“Hoe meer inligting jy het voordat jy in ’n sakegesprek ingaan, hoe beter kan jy jouself posisioneer en die ander persoon se swak of sterk punte tot jou voordeel gebruik.”
“ ’n Mens reageer vanuit jou vorige ondervinding op ’n sekere terrein, dis hoe jy jou instink inskerp, maar sê nou jy meet sukses aan die verkeerde maatstawwe, dan sal jy ook die verkeerde beginsels uitleef.”